**Sotsiaalminister Karmen Joller**

**Koopia: Tervisekassa**

**Haiglate Liit**

**Keskkonnaamet**

*Radioloogiateenuste piirhindadest*

                                                                                                                             Teie: -

                                                                                                                             Meie: 08.09.2025

Lugupeetud sotsiaalminister Karmen Joller,

Eesti Radioloogia Ühing (ERÜ) pöördub Teie poole murega seoses radioloogiateenuste hinnakirja ajakohastamise protsessiga. Erialaühinguni on jõudnud info, et Tervisekassa poolt on tehtud ettepanek vähendada tervishoiuteenuste loetelus radioloogiateenuste piirhindasid, ilma erialaspetsialiste ning erialaühingut kaasamata.

Radioloogiateenuste hetkel kehtiv hinnakiri, mis tugineb 15 aasta vanustel arvutustel, vajab ajakohastamist lähtudes kaasaegsest reaalsete kulude ja tegevuste põhisest kalkulatsioonist.

Viimase 10 aasta jooksul esitatud radioloogia hinnakirja kaasajastamise ettepanekutele oleme saanud lakoonilised ja põhjendamata eitavad vastused. Hinnakirjas puuduvad mitmed teenused ja tegevused, mis on tänapäevase radioloogia lahutamatu ja seadusega nõutud osa. Euroopa Liidu direktiividest tulenevate nõuete järgi peavad radioloogia üksused teostama meditsiinilise kiirgustegevusloa saamiseks ja hoidmiseks kliinilisi ja kiirgustegevusega seotud auditeid, teostama pidevat uuringute näidustuste ja metoodika valideerimist ning tagama tegevuse kvaliteedi.

Tervisekassa poolt on laekunud Eesti Radioloogia Ühingule vastusena, et esitatud taotlused ja sisuline arutelu uute teenuste ja tegevuste lisamiseks on planeeritud eesseisva üldise radioloogia teenuste ülevaatamise protsessi. Oleme olukorras, kus lubatud teenuste hindade analüüsi ja kaasamist ei ole läbi viidud ning on tehtud ettepanek vähendada kogu radioloogia valdkonna hindu. Erialaühinguna näeme igapäevases praktikas, et reaalsed kulud on kasvanud ja tegelikkuses on vajalik radioloogia hinnakirjas teenuste hindu tõsta.

Teenuse rahastamise põhjendamatu vähendamine seab ohtu nii radioloogiateenuste kättesaadavuse kui ka kvaliteedi, kahjustades eeskätte patsientide huve ning mõjutades nii esmatasandi kui ka eriarstiabi igapäevast praktikat. Suurenema hakkab ka põhjendamata uuringute hulk, kuna uuringute näidustuste ja metoodika valideerimist ei ole võimalik adekvaatses mahus teostada.

Eesti Radioloogia Ühing ei saa sellist lähenemist aktsepteerida. Lisaks sisulisele probleemile ei pea me vastuvõetavaks ka otsustusprotsessi läbipaistmatust. Radioloogiateenuste hinnastamine peab põhinema objektiivsel ja ajakohasel kulupõhisel analüüsil ning sündima sisulises koostöös erialaorganisatsioonidega. Loodame, et tekkinud olukorrast on võimalik positiivses koostöös edasi liikuda Eesti Radioloogia Ühingu ja Tervisekassa ühiste jõududega, kuid kui see ei peaks osutuma võimalikuks, siis oleme valmis kaasama ametiühinguna majandusliku ja juridiilise analüüsi läbiviimiseks kolmanda osapoole.

Lugupidamisega,  
  
Gert Mikkal

Eesti Radioloogia Ühingu president

Allkirjastatud digitaalselt